[{"text_idx": "#000004", "text": "Bechgyn Wrecsam ar y llwybr i lwyddiant"}, {"text_idx": "#000005", "text": "Beth sydd gan be\u0302l-droed a chanu yn gyffredin? Llawer iawn mwy nag y byddech yn ei feddwl!"}, {"text_idx": "#000006", "text": "Gwaith ti\u0302m, cyfeillgarwch, disgyblaeth, angerdd, mae gan y teulu Roberts y rhain i gyd a digonedd ohonynt."}, {"text_idx": "#000008", "text": "Yn ystod y deng mlynedd diwethaf, mae bechgyn y teulu Roberts wedi cymryd rhan yn eu co\u0302r Only Boys Aloud lleol yn Wrecsam."}, {"text_idx": "#000009", "text": "Dywedodd eu tad, David Roberts, \u201cMae\u2019r profiadau a gafodd y bechgyn yn gwbl anhygoel. Cawsant berfformio yn Disneyland; cwrdd a\u0302 Katherine Jenkins; a pherfformio yn Nhai\u2019r Senedd. Rydym wedi byw yn Wrecsam ar hyd ein hoes ac ni ddaethom ar draws gweithgaredd o\u2019r blaen lle maent wedi dysgu cymaint, creu gymaint o atgofion, a chael cyfleoedd mor wych\u201d"}, {"text_idx": "#000010", "text": "Ar o\u0302l ennill gradd dosbarth cyntaf mewn actio a theatr gerdd o Royal Central, mae\u2019r hynaf, Josh ar fin dilyn gyrfa fel perfformiwr."}, {"text_idx": "#000011", "text": "\u201cMae\u2019r ffocws a\u2019r brwdfrydedd y mae Only Boys Aloud wedi\u2019u meithrin yn Josh wedi cael dylanwad mor dda arno fel unigolyn ac wedi llunio\u2019i lwybr. Rydym hefyd yn gefnogwyr brwd o Glwb Pe\u0302l-droed Wrecsam ac yn ddeiliaid tocyn tymor. Ochr yn ochr ag Only Boys Aloud, mae Josh wastad wedi bod yn weithgar mewn pe\u0302l-droed lleol a pharhaodd a\u0302 hynny drwy gydol ei amser yn y brifysgol lle bu\u2019n hyfforddi ei di\u0302m. Mae\u2019n enghraifft glir o sut mae modd i chi fod ynghlwm a\u0302 phe\u0302l-droed a\u2019r celfyddydau a\u2019r holl fuddion a ddaw ohonynt\u201d."}, {"text_idx": "#000012", "text": "Mae\u2019r ail fab, Tom, hefyd yn dilyn llwybr creadigol. Ar o\u0302l ennill gradd 2:1 mewn ysgrifennu comedi o Brifysgol Salford a mynd a\u0302\u2019i gwmni, Glass Crumpet i\u2019r w\u0302yl Edinburgh Fringe yn ddiweddar, nid yw Tom yn ofni sefyll ar ganol y llwyfan."}, {"text_idx": "#000013", "text": "Dywedodd eu tad, David Roberts, \u201cMae\u2019r hyder y mae Only Boys Aloud wedi\u2019i roi i\u2019r bechgyn yn anhygoel. Mae wedi eu helpu i sylweddoli nad oes rhaid iddynt fod fel pawb arall\u201d."}, {"text_idx": "#000014", "text": "Trydydd mab y teulu Roberts yw Joseph sy\u2019n 15 oed ac yn aelod o Only Boys Aloud yn Wrecsam ar hyn o bryd."}, {"text_idx": "#000015", "text": "\u201cFel athro, rwy\u2019n gweld y pwysau sydd ar ysgwyddau ein pobl ifanc heddiw. Mwy o bethau i ddenu eu sylw, mwy o fwlio, poeni mwy am y cyfryngau cymdeithasol, straen arholiadau. Mae Only Boys Aloud yn caniata\u0301u lle i Joseph gael hwyl gyda\u2019i ffrindiau.\u201d"}, {"text_idx": "#000016", "text": "\u201cMae Joseph hefyd yn go\u0302l-geidwad i Borras Park Albion. Pan oedd gwrthdaro rhwng gweithgareddau pe\u0302l-droed ac Only Boys Aloud roedd yn benderfynol y byddai\u2019n ymdopi a\u0302\u2019r ddau. Mae\u2019n ymroddgar ac yn rhannu ei amser.\u201d"}, {"text_idx": "#000017", "text": "Mae Sam, yr ieuengaf, yn ysu am gael dilyn olion traed ei frodyr ac ymuno ag Only Boys Aloud ond nid yw\u2019n ddigon hen eto!"}, {"text_idx": "#000018", "text": "Dywedodd eu mam, \u201cRoedd Sam wedi gwirioni ei fod wedi cael ei dderbyn ar raglen co\u0302r Only Kids Aloud eleni ac mae wedi mwynhau\u2019r holl deithiau preswyl ar hyd a lled Cymru. Bydd yn ddigon hen cyn bo hir i ymuno ag Only Boys Aloud ac elwa o\u2019r profiadau anhygoel mae ei frodyr yn eu cael.\u201d"}, {"text_idx": "#000019", "text": "Nid co\u0302r yn unig yw Only Boys Aloud, mae\u2019n llawer iawn mwy na hynny"}, {"text_idx": "#000020", "text": "Mae\u2019r bechgyn wastad wedi cydbwyso Only Boys Aloud gyda gweithgareddau lleol eraill gan gynnwys cefnogi ti\u0302m pe\u0302l-droed Wrecsam gyda\u2019u tocynnau tymor, bod yn aelodau o\u2019r Sgowtiaid, a chymryd rhan mewn grwpiau drama lleol."}, {"text_idx": "#000021", "text": "Dywedodd eu tad, David, \u201cMae\u2019n fater o gydbwyso, yn sicr! Mae yna lawer o fynd a dod ond rydym yn canolbwyntio ar y cadarnhaol a\u2019r hyn sydd gennym i ddangos amdano yw bechgyn gwych gyda\u2019u traed yn gadarn ar y ddaear. Mae\u2019n dda gwybod bod y bechgyn allan yn ymgysylltu a\u0302\u2019u cymuned leol, rydym yn gwybod lle maen nhw a\u2019u bod yn mwynhau eu hunain gydag unigolion o\u2019r un anian.\u201d"}, {"text_idx": "#000022", "text": "\u201cNid co\u0302r yn unig yw Only Boys Aloud, mae\u2019n llawer iawn mwy na hynny. Mae\u2019r gerddoriaeth yn bwysig, wrth gwrs, ond hefyd yr hwyl maent yn ei gael, y profiadau, yr hyder maent yn ei fagu. Mae\u2019r teithiau\u2019n rhoi cyfle i bobl ifanc gymysgu a\u0302 phobl o wahanol ardaloedd, magu hyder, rhoi lle iddynt dyfu. Ac mae yna lawer iawn o gefnogaeth cyfoedion. Mae\u2019n deulu go iawn ac yn gymuned ynddo\u2019i hun\u201d."}, {"text_idx": "#000023", "text": "Mae\u2019r co\u0302r Only Boys Aloud yn agored i unrhyw fachgen rhwng 11-19 oed. Nid oes clyweliadau i\u2019r grw\u0302p ac mae\u2019n croesawu pob lefel o brofiad. Mae cymryd rhan yn rhad ac am ddim ac yn agored i unrhyw un. Mae\u2019r grw\u0302p yn cyfarfod ar nos Fawrth ym Mhrifysgol Wrecsam rhwng 18:30-20:30. Os ydych chi\u2019n adnabod person ifanc a hoffai gymryd rhan, cysylltwch: [email protected]"}, {"text_idx": "#000024", "text": "Helpwch i gadw'r gerddoriaeth yn fyw"}, {"text_idx": "#000025", "text": "Drwy gyfrannu heddiw, fe fyddwch yn rhan o stori Aloud, yn ein helpu i roi profiadau cadarnhaol a all newid bywydau i bobl ifanc ledled Cymru."}, {"text_idx": "#000026", "text": "Aelodau Calon sy\u2019n cynnal curiad Elusen Aloud, ac maen nhw\u2019n chwarae rhan allweddol yn ein llwyddiant."}, {"text_idx": "#000027", "text": "P\u2019un a ydych chi eisiau rhedeg marathon neu drefnu eich her elusennol eich hun, gallwch helpu i gefnogi ein gweithgarwch yn eich ardal leol."}]